
ДО 
ОБЩИНСКИ СЪВЕТ – АРДИНО

ГР. АРДИНО

ПРЕДЛОЖЕНИЕ
от инж. Изет Изет Шабан - Кмет на община Ардино, област Кърджали

ОТНОСНО: Приемане на решение на Общински съвет – Ардино за участие на Община Ардино в Седма процедура за присъждане на Европейски етикет за иновации и добро управление на местно ниво в Република България.


УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,

Министерството на регионалното развитие и благоустройството обяви Седмата процедура за присъждане на Европейски етикет за иновации и добро управление на местно ниво на общините в Република България. Инициативата е в изпълнение на Стратегията  за иновации и добро управление на местно ниво на Съвета на Европа.

Европейският етикет за иновации и добро управление на местно ниво е сертификат за качество на цялостното управление в общините, като управлението се оценява по единни критерии и индикатори, разработени от Съвета на Европа, валидни за всички държави членки. С него се удостоверява, че дадена община отговаря на европейските стандарти за качество на управлението на местно ниво.

Дванадесетте принципа за добро демократично управление на местно ниво са в сърцевината на стратегията и тяхното прилагане от общините гарантира ефективно и ефикасно планиране и управление на местни политики и мерки в полза на гражданите, различните социални групи и бизнеса.

Европейският етикет се присъжда от Национална платформа, която е акредитирана от Съвета на Европа в партньорство между Националното сдружение на общините в Република България и Министерството на регионалното развитие и благоустройството.

Срокът за кандидатстване е от 12 март до 12 юни 2024 г.
Съгласно чл.13 от Правилата  и процедурата за присъждане на Европейски етикет за иновации и добро управление на местно ниво в РБ общината кандидатства след приемане на решение на общинския съвет, с което се декларира, че общината е приела и прилага в дейността си 12 – те принципа за добро демократично управление, залегнали в Стратегията  за иновации и добро управление на местно ниво на Съвета на Европа и дава съгласие за участие в процедурата.

Съгласно чл.14 кмета на общината подава чрез системата за електронен обмен заявление до Националната платформа Образец №1 и други документи (попълнен документ – бенчмарк за самооценка на общината по 12-те принципа Приложение №1 и списък с материалите, доказващи прилагането на 12-те принципа Образец №2).

Организира се анкетно проучване сред гражданите и общинските съветници за 12-те принципа.

Дванадесетте принципа за добро демократично управление на местно ниво са:

1) Честно провеждане на изборите, представителност и гражданско участие - да се осигурят реални възможности за всички граждани да упражняват правото си на глас по въпроси от обществен интерес; 

2) Отзивчивост - да се осигури непрекъснато във времето посрещане на нуждите и законно обоснованите очаквания на гражданите от страна на местните власти; 
3) Ефикасност и ефективност - да се гарантира постигане на целите чрез оптимално използване на наличните ресурси;

4) Откритост и прозрачност - да се осигурява обществен достъп до информация  и да се улеснява разбирането за това, как се решават обществено значимите въпроси;
5) Върховенство на закона - да се гарантира честност, безпристрастност и предсказуемост; 

6) Етично поведение - да се гарантира, че общественият интерес е поставен над личните интереси;
7) Компетентност и капацитет - да се гарантира, че местните представители на населението, както и назначаемите служители са в състояние да изпълняват своите задължения;

8) Иновации и отвореност за промени - да се гарантира, че се извлича практическа полза от въвеждането на нови решения и добри практики;

9) Устойчивост и дългосрочна ориентация - да се взимат под внимание интересите на бъдещите поколения;
10) Стабилно финансово управление - да се гарантира целенасочено и продуктивно използване на обществените фондове;

11) Човешки права, културно разнообразие и социално единство - да се гарантира, че са защитени всички граждани и е зачетено човешкото им достойнство, както и това, че никой от тях не е дискриминиран или изключен от обществения живот;

12) Отчетност - да се гарантира, че избираемите представители на властта и назначаемите общински служители поемат и носят отговорност за своите действия.  


Имайки предвид обстоятелството, че община Ардино през 2022 година бе удостоена с приза Европейски етикет със срок на действие 2022-2024 г. и отговаря на всички настоящи условия за кандидатстване по Седмата процедура предлагам Общински съвет – Ардино да вземе следното

РЕШЕНИЕ:

1. На основание чл.21, ал.2 от Закона за местното самоуправление и местната администрация, Общински съвет – Ардино декларира, че  община Ардино приема и прилага в дейността си 12-те принципа за добро демократично управление, залегнали в Стратегията за иновации и добро управление на местно ниво (СИДУМН) на Съвета на Европа (СЕ) и дава съгласие за участие в Седмата процедура за присъждане на Европейски етикет за иновации и добро управление на местно ниво.

2. Възлага на кмета на общината да създаде необходимата организация за подготовка и кандидатстване в процедурата за присъждане на Европейски етикет.
3. Решението на Общински съвет – Ардино да се публикува на официалната интернет страница на община Ардино.
ВНЕСЪЛ:
инж. ИЗЕТ ШАБАН

Кмет на община Ардино
Република България, област Кърджали  

гр. Ардино, ул.”Бели брези” № 31

тел. +3651 4238;   факс +3651 4568
e-mail: ardino@abv.bg
